Jeg har brugt de sidste fem dage på at blive klogere på Israel-Palæstina og den generationslange konflikt.

Hjemme igen er min kuffert fyldt med en lang række gruopvækkende oplevelser og indtryk, som jeg føler et behov for at dele for at sætte fokus på en overset del af konflikten. Folkekirkens Nødhjælp stod for programmet, der omfattede en lang række besøg og samtaler med nøglepersoner på begge sider af konflikten.

Israels ret til sikkerhed og et effektivt forsvar af det lille land omgivet af historisk fjendtlige naboer har altid fyldt meget i min opfattelse af konflikten, og gør det stadig. Israel er det eneste velfungerende demokrati i regionen og en vigtig samarbejdspartner for Danmark og EU.